**АНОТАЦИЯ НА КУРСОВЕ**

В рамките на изпълнението на проект АКАДЕКОС, ПУ „Паисий Хилендарски“ планира провеждането на чуждоезикови обучения за преподаватели от Пловдивския университет по английски език за следните нива:

**• Английски език - ниво А1-А2**

**• Английски език - ниво В1-В2**

Ще бъдат използвани следните съвременни учебни системи, основани на комуникативния подход:

**Английски език**

Учебната система English File на издателство Oxford University Press, която е разработена за обучение на възрастни. Състои се от 5 нива по Европейската езикова рамка: А1 (elementary), А2 (pre-intermediate), В1 (intermediate), В2 (upper-intermediate) и С1 (advanced). Целта на системата е да предостави съвременен подход при изучаването на езика, като комбинира модерни текстове, практически ситуации и интерактивни упражнения. Системата е насочена към използването на езика за комуникация, което е и основна цел на Общата европейска езикова рамка.

Всички чуждоезикови курсове са предвидени за **160** учебни часа и включват финален изпит. След успешно завършване на курс всички обучаеми ще получат свидетелство за владеене на език по Европейската езикова рамка.

Курсовете за нива А1 и А2 се допълват от материали и задачи, чиято цел е да се практикуват придобитите езикови умения в реалистичен контекст и директно и ефикасно да се прилагат на практика в реални житейски ситуации.

Курсовете за ниво В1 и В2 се допълват от материали, които целят развиване и подобряване на писмените умения (водене на кореспонденция, оформяне на писма/имейли, подбор на изразни средства за различен регистър), допълнителни упражнения за развиване на презентационни умения (писмени и говорими) и адекватно изразяване в професионален и специализиран контекст.

След завършване на курс за ниво обучаемите трябва да могат:

**А1**

• да разбират и използват познати и всекидневни изрази и прости изречения в ежедневни ситуации, да разбират несложно формулирани съобщения и текстове и да напишат кратък лесен текст;

**А2**

• да изразяват мнението си в познат контекст и да общуват в ежедневни ситуации, да разбират съдържанието на текстове на познати теми и описват с несложни езикови средства познати теми според преките си потребности;

**В1**

• да общуват в различни ежедневни ситуации, да изразяват мнението си по познати теми, да улавят основните моменти в несложна автентична реч и извличат съществената информация от неспециализирани текстове, както и да съставят свързан текст на познати теми.

**В2**

• да водят пълноценен разговор в широк диапазон от теми, на базата на богат набор от стратегии за общуване, да извличат информация от писмени текстове, да пишат официални и неофициални писма, описват хора, места и събития.